Broj: 711-I-719-M-174/22-02-21

Zagreb, 08. travnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika** **Marija Perčića,** **općinskog načelnika Općine Lasinja,** za davanjem mišljenja Povjerenstva,na 166. sjednici održanoj dana 08. travnja 2022.g. daje sljedeće

**MIŠLJENJE**

1. **Sukladno članku 17. stavku 1. ZSSI-a, obveznica** **Martina Marušić Britvec ne može istovremeno uz obnašanje dužnosti direktorice trgovačkog društva Poduzetnička zona Korana d.o.o.,** **kojem je osnivač Karlovačka županija, obnašati javnu dužnost člana Općinskog vijeća Općine Lasinja.**
2. **Sukladno odredbi članka 8. stavka 1. ZSSI-a obveznica Martina Marušić Britvec dužna je u primjerenom roku od dana stupanja ZSSI-a na snagu razriješiti okolnost istodobnog obnašanja dužnosti iz točke I. izreke.**

Obrazloženje

Zahtjev za davanjem mišljenja Povjerenstva podnio je obveznik Marijo Perčić, općinski načelnik Općine Lasinja, u vezi situacije obveznice Martine Marušić Britvec, direktorice trgovačkog društva Poduzetnička zona Korana d.o.o. U Povjerenstvu zahtjev je zaprimljen 30. ožujka 2022. pod poslovnim brojem 711-U-3951-M-174/22-01-5, povodom kojeg se vodi predmet broj M-174/22.

 Člankom 3. stavkom 1. podstavkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici ZSSI-a te je stoga Marijo Perčić kaoopćinski načelnik Općine Lasinja dužan pridržavati se odredbi ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu za mišljenje obveznik navodi da Martina Marušić Britvec profesionalno, odnosno u radnom odnosu, obnaša dužnost direktorice trgovačkog društva Poduzetnička zona Korana d.o.o., kojem je jedini osnivač Karlovačka županija, te da ne obnaša neku drugu javnu dužnost iz članka 3. ZSSI-a, čime ne krši odredbu članka 17. stavka 1. ZSSI-a.

Nadalje, navodi da je Martina Marušić Britvec članica Općinskog vijeća Općine Lasinja, te da se stupanjem u radni odnos kod poslodavca Poduzetnička zona Korana d.o.o. odrekla prava na vijećničku novčanu naknadu. Prilikom edukacije obveznika s područja Karlovačke županije takav slučaj naveden je kao primjer nespojivih dužnosti, a time i sukoba interesa, slijedom čega obveznik traži pojašnjenje ovakvog stava navođenjem konkretnih zakonskih odredaba koje su eventualno prekršene te uputu za daljnje postupanje

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici u smislu navedenog Zakona.

Uvidom u registar nadležnog suda Povjerenstvo je utvrdilo da je Poduzetnička zona Korana d.o.o. za usluge i poslovanje nekretninama trgovačko društvo čiji je jedini član Karlovačka županija te je stoga Martina Marušić Britvec, kao direktorica navedenog trgovačkog društva, obveznica ZSSI-a. Ista je upisana i u Registar obveznika koji vodi Povjerenstvo.

Člankom 3. stavcima 1. i 2. ZSSI-a propisano je tko su obveznici u smislu toga Zakona dok članak 17. stavak 1. ZSSI-a propisuje da za vrijeme obnašanja javne dužnosti na koju je izabran, odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Međutim, pojam obveznika u smislu ZSSI-a i pojam javne dužnosti nisu istoznačnice, već je krug javnih dužnosti mnogi širi od kruga obveznika definiranog ZSSI-om. Druga javna dužnost iz članaka 17. Zakona podrazumijeva svaku javnu dužnost, bez obzira jesu li obnašatelji te javne dužnosti ujedno i obveznici u smislu članka 3. ZSSI-a. Iako član predstavničkog tijela nije obveznik u smislu odredbi ZSSI-a, imajući u vidu ovlasti navedenog tijela u donošenju proračuna i općih akata jedinice lokalne i područne (regionalne) samouprave kao i okolnost da člana predstavničkog tijela na lokalnim izborima biraju građani na mandatno razdoblje od četiri godine, nesporno se radi o drugoj javnoj dužnosti izvan kruga obveznika propisanih odredbama ZSSI-a.

 Kako bi došlo do primjene iznimke od općenite zabrane obnašanja druge javne dužnosti iz članka 17. stavka 1. ZSSI-a za vrijeme obnašanja dužnosti iz članka 3. ZSSI-a, posebnim zakonom treba biti propisana takva mogućnost.

Zakonom o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09., 125/11., 152/11., 111/12., 68/13., 110/15. i 40/19.) kao posebnim zakonom kojim je uređen način izbora, prava i obveze predsjednika i članova uprave trgovačkih društava, u konkretnom slučaju društva s ograničenom odgovornošću, nije izričito propisano da predsjednik i članovi uprave društva s ograničenom odgovornošću u većinskom vlasništvu jedinice lokalne samouprave mogu istovremeno uz obnašanje navedene dužnosti obnašati i drugu javnu dužnost, konkretno dužnost člana predstavničkog tijela jedinice lokalne samouprave, slijedom čega u konkretnom slučaju nije ispunjena iznimka propisana člankom 17. stavkom 1. ZSSI-a.

Sukladno navedenom, direktorica trgovačkog društva Poduzetnička zona Korana d.o.o. ne može za vrijeme obnašanja navedene dužnosti biti članica Općinskog vijeća Općine Lasinja.

Člankom 8. stavkom 1. ZSSI-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost te bi Martina Marušić Britvec, direktorica trgovačkog društva Poduzetnička zona Korana d.o.o., koja je istovremeno i općinska vijećnica Općine Lasinja, trebala u primjerenom roku od stupanja ZSSI-a na snagu, odnosno od 25. prosinca 2021.g., razriješiti okolnostistodobnog obnašanja dužnosti direktorice trgovačkog društva i članice Općinskog vijeća, jer će u protivnom biti u povredi članka 17. stavka 1. ZSSI-a.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Marijo Perčić, elektroničkom dostavom
2. na znanje obveznici Martini Marušić Britvec, elektroničkom dostavom
3. Objava na internetskoj stranici Povjerenstva
4. Pismohrana